Document ID: 32000R1237

Κανονισμός (ΕΚ) αριθ. 1237/2000 της Επιτροπής
της 14ης Ιουνίου 2000
για καθορισμό, για την περίοδο 2000/2001, της ελάχιστης τιμής που καταβάλλεται στους παραγωγούς για τα ροδάκινα, και περί του ποσού της ενίσχυσης στην παραγωγή για τα διατηρημένα ροδάκινα σε σιρόπι ή/και σε φυσικό χυμό φρούτων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά(1), όπως τροποποιήθηκε τελευταία από τον κανονισμό (ΕΚ) αριθ. 2701/1999(2), και ιδίως το άρθρο 3 παράγραφος 3 και το άρθρο 4 παράγραφος 9,
Εκτιμώντας τα ακόλουθα:
(1) Με τον κανονισμό (ΕΚ) αριθ. 504/97 της Επιτροπής, της 19ης Μαρτίου 1997, περί καθορισμού των λεπτομερειών εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς ενίσχυσης στην παραγωγή στον τομέα των μεταποιημένων προϊόντων με βάση τα οπωροκηπευτικά(3), όπως τροποποιήθηκε τελευταία με τον κανονισμό (ΕΚ) αριθ. 1607/1999(4), καθορίζονται στο άρθρο 2 οι ημερομηνίες των περιόδων εμπορίας.
(2) Είναι σκόπιμο να καθοριστεί η ελάχιστη τιμή και το ποσό της ενίσχυσης στην παραγωγή, κατά την περίοδο 2000/2001, για τα διατηρημένα ροδάκινα σε σιρόπι ή/και σε φυσικό χυμό φρούτων με βάση τα κριτήρια που καθορίζονται στο άρθρο 3 και στο άρθρο 4, αντιστοίχως, του κανονισμού (ΕΚ) αριθ. 2201/96, και λαμβάνοντας υπόψη το κατώφλι εγγύησης, πέραν του οποίου η ενίσχυση μειώνεται, όπως θεσπίζεται στο άρθρο 5 του εν λόγω κανονισμού.
(3) Η επιτροπή διαχείρισης μεταποιημένων προϊόντων με βάση τα οπωροκηπευτικά δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την περίοδο 2000/2001:
α) η ελάχιστη τιμή, που προβλέπεται στο άρθρο 3 του κανονισμού (ΕΚ) αριθ. 2201/96, ανέρχεται σε 28,368 ευρώ ανά 100 χιλιόγραμμα καθαρού βάρους παραδοτέα στην εκμετάλλευση του παραγωγού, για τα ροδάκινα που προορίζονται για παρασκευή ροδάκινων σε σιρόπι ή/και σε φυσικό χυμό φρούτων·
β) η ενίσχυση στην παραγωγή, που προβλέπεται στο άρθρο 4 του εν λόγω κανονισμού, ανέρχεται σε 4,134 ευρώ ανά 100 χιλιόγραμμα καθαρού βάρους, για τα ροδάκινα σε σιρόπι ή/και σε φυσικό χυμό φρούτων.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από τις 15 Ιουνίου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Ιουνίου 2000.

Labels: 2
17
19
6